Svedbånd, perlekæder og nethandsker i massevis - og i alle regnbuens farver. Lige fra pink, skriggrøn og til larmende gul. Alt sammen dufter af 90'erne, og det er også hele meningen, når man kigger udover Dyrskuepladsen i Aalborg i dag. Klokken 11 blev der nemlig sat gang i festen 'Vi elsker 90'erne'. 7.500 billetter er sat til salg, og lidt over middag i dag var de stort set alle sammen røget til festglade mennesker, der kan glæde sig over at høre levende musik. - Det er dejligt. Solen skinner, og jeg har dejlige mennesker med, siger Emilie Kristensen, der til dagligt studerer, og som kommer fra Aalestrup.  Snakker igen med fremmede I dag er hun blevet trukket tilbage til 90'erne, hvor A1, Chief 1 og Blå Øjne spillede. I dag står de på scenen i Aalborg og giver den gas for publikum som blandt andre Emilie Kristensen, der med sin glimmer-eyeliner, sit krabbede hår og pink solbriller passer helt perfekt ind i dagens tema. - Nu har vi ikke været ude så lang tid, så vi er gået all in, siger Emilie Kristensen. Det er første gang, hun er med til 90'er-festen, som man i år kan opleve i seks forskellige byer i løbet af sommeren. - Det er rigtig fantastisk, og vi har lige siddet og snakket om, at det er rart at komme ud og mærke, at vi tør at være ude og snakke med andre, som vi ikke rigtigt kender. Det har vi ikke gjort længe. Man har været meget påpasselig, siger Emilie Kristensen. Største fest i meget lang tid Ifølge arrangørerne er festen den største af sin slags, siden coronapandamien kom til landet sidste år, og det her er det, som de har ventet på meget længe. - Det er fuldstændig fantastisk. Jeg kan ikke forklare oplevelsen, jeg har som arrangør ved endelig at kunne få lov til at lave det, vi brænder og lever for, siger arrangør Riffi Haddaoui. Festen er dog ikke helt, som den plejer. På pladsen kan man se, at coronaen stadig er en del af vores liv. Alle gæsterne skal vise coronapas ved indgangen, og der er bygget tre zoner med plads til 2.500 mennesker. Alt sammen for at overholde myndighedernes restriktioner. - Det fungerer, men det er jo ikke helt det samme. Vi havde håbet, at restriktionerne ville blive lempet yderligere, men nu er det sådan, det er, og folk kommer til at have en kongefest, siger arrangøren. Se TV2 Nords indslag herunder:

Opsummering:
I dag bliver årets 90'er-fest afholdt i Aalborg. Ifølge arrangørerne er festen den største af sin slags, siden coronapandamien kom til landet.